[{"text_idx": "#000000", "text": "Albwm cyfnod clo Bitw allan ar gase\u0301t"}, {"text_idx": "#000001", "text": "Mae Bitw wedi rhyddhau fersiwn case\u0301t o\u2019i albwm \u2018Prysur Ymarfer\u2019, sef fersiwn piano o albwm cyntaf y cerddor."}, {"text_idx": "#000002", "text": "Bitw ydy prosiect unigol y cerddor amryddawn Gruff ab Arwel."}, {"text_idx": "#000003", "text": "Rhyddhaodd ei albwm hunan deitlog cyntaf yn wreiddiol ym mis Mai 2019 ac mae\u2019n llawn o\u2019r synau pop electronig low fi rydan ni wedi dod i arfer eu clywed gan y cyn aelod Eitha Tal Ffranco presennol Y Niwl."}, {"text_idx": "#000004", "text": "Ym mis Ebrill 2020, yn fuan ar o\u0302l dechrau cyfnod clo pandemig Covid-19 fe ryddhaodd fersiwn newydd o\u2019r albwm dan yr enw \u2018Prysur Ymarfer\u2019 \u2013 fersiwn gyda\u2019r caneuon i gyd yn cael eu perfformio ar biano yn unig."}, {"text_idx": "#000005", "text": "\u201cDwi wedi recordio fersiwn pot jam piano a llais o fy record gyntaf \u2013 \u2018Prysur Ymarfer\u2019 \u2013 sydd ar gael i brynu rwan am \u00a32, neu faint bynnag da chi\u2019n meddwl ma\u2019n haeddu\u201d meddai Gruff ar y pryd."}, {"text_idx": "#000006", "text": "\u201cMa na rwbeth wedi bod yn fy nal no\u0302l i raddau rhag rhoi hwn allan, rhyw deimlad ella y byswn i ond yn ychwanegu at y llu o bethau sy\u2019n ymddangos ar y we bob dydd yn y cyfnod rhyfedd yma \u2013 er mor wych di gweld cymaint o stwff newydd, dwi\u2019n ymwybodol o\u2019r pwysau ma pethau felly\u2019n gallu ei roi ar artistiaid i greu.\u201d"}, {"text_idx": "#000007", "text": "\u201cOnd yn y pen draw, nes i benderfynu mynd amdani, am y rheswm mai dim ond am gyfnod cyfyngedig y bydd yr albwm ar gael ac mae hynny o gysur i mi mewn ffordd, gan fod o\u2019n fy atgoffa, er ei bod hi\u2019n teimlo braidd fel diwedd y byd ar hyn o bryd, y daw eto haul ar fryn.\u201d"}, {"text_idx": "#000008", "text": "Ar y pryd fe ddywedodd Gruff y byddai\u2019r fersiwn newydd o\u2019r albwm ar gael yn ddigidol yn unig am gyfnod cyfyngedig sef \u201ctan fod hyn i gyd drosodd\u201d. Ond gyda\u2019r pandemig yn dal i rygnu ymlaen, mae\u2019n cydnabod nad ydy\u2019r datganiad gwreiddiol hynny\u2019n golygu rhyw lawer bellach."}, {"text_idx": "#000009", "text": "\u201cMae na ddwy flynedd wedi bod bellach ac mae\u2019n bryd dod a\u0302 \u2018Prysur Ymarfer\u2019 i ben\u201d meddai Gruff."}, {"text_idx": "#000010", "text": "\u201cI nodi\u2019r achlysur, mi fydd yr albwm ar gael ar da\u0302p o\u2019r diwedd. Dim ond 20 copi sy\u2019n bodoli a dyna ni wedyn ar o\u0302l hynny. Mae\u2019n bryd imi ffarwelio efo\u2019r caneuon yma."}, {"text_idx": "#000011", "text": "\u201cAr o\u0302l dau albwm, dwi\u2019n weddol sicr mod i wedi godro pob diferyn o ddaioni allan ohonyn nhw.\u201d"}, {"text_idx": "#000012", "text": "Mae modd archebu\u2019r copi\u0308au cyfyngedig o\u2019r case\u0301t ar safle Bandcamp Bitw, nes eu bod oll wedi eu gwerthu."}, {"text_idx": "#000013", "text": "Dyma\u2019r fersiwn piano yn unig o drac agoriadol yr albwm, \u2018Siom\u2019:"}]